text: Flygtninge og danskere bygger sig til netværk
  03 august 2014 kl. 13.01
  95 unge er i disse dage i Kolding for at skabe netværk på tværs af kulturelle baggrunde.
  2/3 af de unge er flygtninge fra lande som Afghanistan, Syrien, Congo mm. Den sidste tredjedel er unge danskere. Sammen danser, snakker, bygger, spiller og går de på skattejagt sammen for at få nye venner i det land, flygtningene skal bo i.
  22-årige Innocent Kadeya er fra Congo og taler allerede et forståeligt dansk. Han har været i Danmark i to år og hans drøm er at arbejde i butik. På sommerlejren på Design- og Idrætsefterskolen Skamling ved Kolding har han fået sig en ny ven i den 19-årige August Holck Olrik fra Gentofte.
  -Han er god en dreng. Han lærer mig mange ting som fodbold og dansk, fortæller Innocent Kadeyra med et stort smil.
  I dag var de to nye venner i gang med at bygge et tårn i træ, da TV SYD kiggede forbi.
  